Shinto-porter, sommerminner og salmespeil  
  
Rett som det er - f eks i dåp, gravferd, vielse, hjemme -   
synger jeg det lille stevet:   
  
*Tru soli måtte skine  
yvi små bodni mine.   
Yvi topp, yvi tre,   
yvi folk, yvi fe  
Yvi åker og eng,   
yvi hus og hjem  
Og yvi jomfru Marias silkeseng  
Du-de-li-att-en-dei-a:-)!*Stevet er urnorsk i språk og uttrykk.   
Maria som knapt overlevde reformasjonen, er heldigvis med.   
  
Er sola som prises   
på ramme alvor   
*den samme sol*   
som skapte barndommen min i   
soloppgangens land Japan (*I Østen stiger solen opp*)?   
  
Et bilde som inneholder tre, utendørs, person, park

Automatisk generert beskrivelse  
  
Mine lyseste sommerminner   
er fra barndommens Nojiri Lake.   
Innsjøen ligger mellom de japanske alper i nærheten av byen Nagano.  
Der var jeg sammen med familien min og den norske misjonskoloni.   
Minnene består blant annet av badeliv, tennisturneringer,  
internasjonale, lutherske gudstjenester,   
og *Sing-Song* i båter på den vakre innsjøen   
søndagskvelder med evergreens.   
Nordmenn, japanere, tyskere og amerikanere, nederlendere.   
Atmosfæren sitter i kroppen som lyse rom.   
Som solsterke minner.   
De vekkes jevnlig til live av toner, natur,   
forskjellige folk og situasjoner. Gjenklanger.

Da vi var på badestranda i Lake Nojiri,   
og enda nærmere på Sing Song (midt på innsjøen),   
lyste den røde, karakteristiske shintoporten opp på ei lita øy.   
Lanternen ved siden. Landemerker.   
Japan er full av røde shintoporter   
som markerer det som er *mellom*   
natur og sivilisasjon. Blant annet.   
Ofte er et traust tau festet omkring lanternen   
eller et tre i nærheten. Eller som forbindelse mellom...  
  
Et bilde som inneholder tre, utendørs, vann, elv

Automatisk generert beskrivelse  
  
Shinto har ingen stifter eller hellige skrifter.   
Det er naturens myriadiske   
kraft, kilde, luner, mønstre og harmoni   
som konstituerer praksis   
knyttet blant annet til livsritualer   
og et univers av detaljer i samspill. Hellighet er over alt.   
*Kami,* om du spør etter gudenavn...  
Små speil i *kamidama   
-* miniatyr-shintoport plassert på en hylle i hjemmene -  
er gudespeil. De viser til Amaterasu,   
*solgudinnen.* Det ultimate opphav.   
*Tru soli måtte skine   
yvi små bodni mine...*  
  
I min barndom var shintoporter ikoniske   
som årsak til at vi var i Japan   
for å fortelle verden om Jesus.   
Min første flokk merket meg samtidig  
med dyp respekt for de samme fenomen.   
I seg selv. Kjærlighet til japansk natur og kultur   
som helhet var morsmelk.   
Sakura - kirsebærblomst, tre og frukt -   
blomstret da jeg ble født. Også ikonisk for alt som *er* Japan.   
Føyer en til Fujisan, det helligste av alle fjell,   
blir bildet nesten komplett:

*Shinto, sakura, Fuji*.   
  
Mye har skjedd mellom barndommens somre og nå.   
Mange kamper og oppgjør også.   
Misjonens og vitenskapens verdenskart med skarpe skiller   
mellom de store religioner, etniske og geografiske forskjeller,   
er i ferd med å bli ugjenkjennelige.   
Noen ganger forvrengte - for en som har erfart   
likheter og forskjeller på egen, barnlig kropp.   
At misjonens og vitenskapens kart i tillegg sto i spenning til hverandre   
utfordret til mer kunnskap og erkjennelser i endring.   
Hvem og hva oppdaterer kartene   
- til felles beste for globalt fellesskap og lokal tilhørighet?   
  
Verden skapes hjemmefra.   
Men når hjemme er minst to steder, Japan og Norge,   
kristendom og religion på norsk og på japansk,   
passer verken kart eller terreng til hverandre.   
Sett at verden hungrer og tørster etter billedknusing og oppdaterte kart?  
  
I mitt univers er ikke lenger   
Shinto-portene symbol på det fremmede, ikke entydig symbol på   
det motsatte av kristendom, norsk kultur og hjertespråk.  
Det var de aldri - helt.  
Nå ser jeg mer og mer lidenskapelig etter (nye?) felles trekk   
og andre (nye?) forskjeller. Hvordan?   
  
Jeg har lyttet lenge nå - som prest på Rena, i Lom, og på Nesodden -   
til folkehjertet i mine norske landsbygder.  
*Natur* skårer aller høyest, tror jeg, for folk flest  
 - som tegn på *det aller helligste*.   
Etter det kommer gravferd, vil jeg tro,   
og deretter de andre ritualer knyttet til   
folkekirkens symbolunivers og praksis.   
  
Sakte, men sikkert har mine indre bilder   
av mulige felles trekk mellom shinto og norsk lynne tatt form:   
Kan det være respekt for, fortrolighet med, og evne til   
å betrakte, uttrykke, ritualisere *natur*   
på mange nivå?   
  
Norsk sangpoesi speiler flere hundreår   
med kristendom på norsk,   
naturmystikk og nasjonal identitet.   
Som igjen speiler universelle fenomen.   
Det er så innvevd i vår sang og salmearv   
at mange kanskje ikke merker det som annet enn nettopp:   
naturlig arv. Og urnorsk.   
Salmer tør å henvende seg direkte til naturen.   
Poesi med tone har kraft til å forløse ekstase,

tårer, savn og håp - igjen og igjen:   
  
*Du vår med ljose dagar  
med lengting, liv og song  
Du spår at Gud oss lagar  
Ein betre vår ein gong.*Vår nasjonalskatt, våre sommer-salme-bønne-speil er i særklasse   
når de fortolker enhver vårlig kamp for nytt liv,   
på hverdager og festdager.   
De dypkommuniserer med all verdens   
ulike urfenomen, for eksempel *shintotradisjoner*.  
De bærer og forløser framtid.  
 *Tru soli måtte skine,  
No livnar det i lundar,   
Så grønn en drakt*   
er eksempler på knappe, salmepoetiske perler.   
De speiler ethvert sted, «enhver sol»,   
enhver *topp og tre*, *folk og fe*, *åker og eng*, *hus og hjem* - og enhver hellig, feminin figur - som for eksempel *Maria*.   
Eller *Amaterasu*. Evolusjonær opphavsmakt.   
  
Når jeg synger *No livnar det i lundar*,   
*Så grønn en drakt*, eller andre norske vårviser og hymner,   
ser jeg ofte for meg shintoportene fra barndommen.   
Ikke bare fordi jeg «tilfeldigvis» kommer fra Japan.   
Men fordi alt og alle lever av samme livskilde: sola.   
Et evig lys. *Lux aeterna.* Gud.   
  
Som globetrotter,   
men ikke mindre som hjemmehørende i ei lita norsk bygd   
med livssynsmangfold og sterke folkekirketradisjoner   
som lyser styrke, samler, og splitter (!),  
ser jeg tydelig at min bygd *og* verden   
trenger nye nøkler   
til nye felles arenaer.   
For å samle (hellig) kraft om felles mål  
  
Derfor ønsker jeg (blant annet) å fornye   
norske livsritualer og gudstjenester med  
 - *en fornyet salme-poetisk messe* -   
I den vil tre grunnakkorder i tilværelsen  
speiles i bedre balanse enn Den norske kirkes   
samlede modeller for offisiell gudstale:   
Det handler om det hellige   
*som natur*  
*som lokal/universell, kristendom*(*sammen med, ikke i motsetning til andre verdensbilder*),og *som kjønnsbalansert fenomen*.  
  
Er det ikke dette strofen og fragmentet   
*ein betre vår - ein gong* - også ber oss omfavne?   
  
God sommer!   
*Tru soli måtte skine*!Synnøve Sakura Heggem